ລາວ-ໄທ ປຶກສາຫາລື ການປ້ອງກັນ ແລະ ຄວບຄຸມການລະບາດຂອງຕັກແຕນຝູງໄມ້ປ່ອງ
ໃນວັນທີ 12 ກໍລະກົດ 2016 ທີ່ ໂຮງແຮມ ວຽງຈັນ ພລາຊາ ນະຄອນຫຼວງ ວຽງຈັນ, ກົມປູກຝັງ, ກະຊວງກະສິກຳແລະ ປ່າໄມ້ ໄດ້ຈັດກອງປະຊຸມວິຊາການ ກ່ຽວກັບ ການປ້ອງກັນ ແລະ ຄວບຄຸມການລະບາດຂອງຕັກແຕນຝູງໄມ້ປ່ອງ ຢູ່ ສປປ ລາວ ລະຫວ່າງ ກົມປູກຝັງ, ກະຊວງກະສິກຳ ແລະ ປ່າໄມ້ ແຫ່ງ ສປປ ລາວ ແລະ ກົມວິຊາການກະເສດ, ກະຊວງກະເສດ ແລະ ສາຫະກອນ ແຫ່ງ ຣາຊະອານາຈັກ ໄທ.
ຈຸດປະສົງຂອງກອງປະຊຸມປຶກສາຫາລືຄັ້ງນີ້ ແມ່ນເພື່ອສືບຕໍ່ຜັນຂະຫຍາຍເນື້ອໃນຂອງບົດບັນທຶກກອງປະຊຸມຄັ້ງທີ 2 ຂອງໜ່ວຍງານຮ່ວມດ້ານກະສິກຳ ລາວ-ໄທ ເຊິ່ງໄດ້ຈັດຂື້ນ ໃນວັນທີ 2-3 ທີ່ ແຂວງ ຫຼວງພະບາງ, ສປປ ລາວ ໂດຍສະເພາະ ແມ່ນເນັ້ນໃສ່ປຶກສາຫາລື ແລະ ແລກປ່ຽນບົດຮຽນ ກ່ຽວກັບ ການປ້ອງກັນ ແລະ ຄວບຄຸມການລະບາດຂອງຕັກແຕນຝູງໄມ້ປ່ອງ ຢູ່ ສປປ ລາວ.
ສະພາບການລະບາດຂອງຕັກແຕນຝູງໄມ້ປ່ອງ ແມ່ນເລີ່ມແຕ່ກາງເດືອນ ເມສາ ປີ 2016 ມາຮອດປັດຈຸບັນ ໄດ້ພົບເຫັນ ຈຸດວາງໄຂ່ຂອງຕັກແຕນແຕກເປັນຕົວອ່ອນຈຳນວນ 450 ຈຸດ, ກວມເອົາ 188 ບ້ານ ໃນ 14 ເມືອງ ຂອງ 3 ແຂວງພາກເໜືອ ຄື: ແຂວງ ຫຼວງພະບາງ, ຫົວພັນແລະ ຜົ້ງສາລີ ແລະ ຖ້າທຽບໃສ່ຂໍ້ມູນສຳຫຼວດໃນປີ 2015 ເຫັນວ່າ ການລະບາດຂອງຕັກແຕນຝູງໄມ້ປ່ອງ ໃນປີ 2016 ໄດ້ເພີ່ມຂື້ນ 221% ຂອງຈຳນວນຈຸດສຳຫຼວດ ໃນປີ 2015. ສຳລັບ ພືດທີ່ຕັກແຕນກັດກິນເປັນອາຫານ ສ່ວນໃຫຍ່ແມ່ນພືດໃບລ້ຽງດ່ຽວ ເປັນຕົ້ນ ແມ່ນໃບໃຜ່, ເຂົ້າໄຮ່, ສາລີ ແລະ ພືດອື່ນໆ.
ສຳລັບ ການແກ້ໄຂບັນຫາການລະບາດຂອງຕັກແຕນຝູງໄມ້ປ່ອງ ທີ່ຜ່ານມາ ພາຍຫຼັງທີ່ລັດຖະບານ ຖືວ່າການລະບາດຂອງຕັກແຕນຝູງໄມ້ປ່ອງ ຢູ່ ແຂວງ ຫຼວງພະບາງ, ຫົວພັນ ແລະ ຜົ້ງສາລີ ເປັນໄພພິບັດແຫ່ງຊາດ, ລັດຖະບານ ໂດຍສະເພາະ ແມ່ນກະຊວງກະສິກຳ ແລະ ປ່າໄມ້ ໂດຍແມ່ນກົມປູກຝັງ ເຊິ່ງເປັນກົມວິຊາການດ້ານວຽກງານປ້ອງກັນພືດ ໄດ້ເອົາໃຈໃສ່ປະສານສົມທົບກັບຂະແໜງການທີ່ກ່ຽວຂ້ອງຂັ້ນສູນກາງ ແລະ ອຳນາດການປົກຄອງທ້ອງຖິ່ນທຸກຂັ້ນ ໃນເຂດພື້ນທີ່ລະບາດ ແລະ ໄດ້ຮັບການຮ່ວມມືເປັນຢ່າງດີຈາກຂະແໜງການທີ່ກ່ຽວຂ້ອງ, ອຳນາດການປົກຄອງທ້ອງຖິ່ນ ຕະຫຼອດຮອດປະຊາຊົນຊາວກະສິກອນ ໃນເຂດພື້ນທີ່ລະບາດ ແລະ ພື້ນທີ່ໄກ້ຄຽງ ໃນການຈັດຕັ້ງປະຕິບັດປ້ອງກັນແລະ ຄວບຄຸມການລະບາດຂອງຕັກແຕນຝູງໄມ້ປ່ອງ ດັ່ງກ່າວ ໂດຍນຳໃຊ້ຫຼາຍມາດຕະການ ປະສົມປະສານກັນເປັນຕົ້ນ ແມ່ນໄດ້ອອກນິຕິກຳຈັດຕັ້ງປະຕິບັດ, ໂຄສະນາເຜີຍແຜ່, ຝຶກອົບຮົມດ້ານວິຊາການ, ສະໜອງເຄື່ອງມືອຸປະກອນ ແລະ ງົບປະມານຈຳນວນໜຶ່ງ. ພ້ອມດຽວກັນ ກໍ່ໄດ້ປະສານສົມທົບ ແລະ ໄດ້ຮັບການຊ່ວຍເຫຼືອດ້ານວິຊາການຈາກອົງການອາຫານ ແລະ ການກະເສດ ປະຈຳ ສປປ ລາວ ແລະ ຈາກ ສປ ຈີນ ເພື່ອມາປະກອບສ່ວນຈັດຕັ້ງປະຕິບັດການປ້ອງກັນ ແລະ ຄວບຄຸມການລະບາດຂອງຕັກແຕນຝູງໄມ້ປ່ອງ ຢູ່ 3 ແຂວງພາກເໜືອ ດັ່ງກ່າວ.
ສຳລັບ ໃນກອງປະຊຸມວິຊາການຄັ້ງນີ້ ສອງຝ່າຍ ໄດ້ລົງເລິກປຶກສາຫາລື ກ່ຽວກັບ ການປ້ອງກັນ ແລະ ຄວບຄຸມການລະບາດຂອງຕັກແຕນຝູງໄມ້ປ່ອງ ຢູ່ ສປປ ລາວ ໂດຍທັງສອງຝ່າຍ ເຫັນດີຮ່ວມມືກັນ ດັ່ງນີ້: 1) ສ້າງໂຄງການຮ່ວມມືດ້ານວິຊາການ ກ່ຽວກັບ ການປ້ອງກັນ ແລະ ຄວບຄຸມການລະບາດຂອງຕັກແຕນຝູງໄມ້ປ່ອງ ຢູ່ ສປປ ລາວ, 2) ສ້າງທິມງານສຶກສາຮ່ວມກັນ ໂດຍປະກອບມີພະນັກງານວິຊາການຂອງສອງຝ່າຍ ເພື່ອເຮັດການສຶກສາດ້ານນິເວດວິທະຍາ ແລະ ວົງຈອນຊີວິດຂອງຕັກແຕນຝູງໄມ້ປ່ອງ ຢູ່ ສປປ ລາວ ເພື່ອການປ້ອງກັນ ແລະ ຄວບຄຸມໃນໄລຍະສັ້ນ ແລະ ໄລຍະຍາວ. ນອກຈາກນັ້ນ, ທັງສອງຝ່າຍ ຍັງຢັ້ງຢືນເຖິງເຈດຈຳນົງຈັດຕັ້ງປະຕິບັດໂຄງການຮ່ວມມືດ້ານວິຊາການ ຕາມບົດບັນທຶກຂອງກອງປະຊຸມຄັ້ງທີ 2 ຂອງໜ່ວຍງານຮ່ວມກະສິກຳ ລາວ-ໄທ ເຊິ່ງກອງປະຊຸມ ດັ່ງກ່າວ ໄດ້ຈັດຂື້ນໃນວັນທີ 2-3 ມິຖຸນາ 2016 ທີ່ ແຂວງ ຫຼວງພະບາງ, ສປປ ລາວ ໃຫ້ປະກົດຜົນເປັນຈິງ. ຕໍ່ຈາກນັ້ນ ສອງຝ່າຍ ໄດ້ປຶກສາຫາລື ແລະ ເຫັນດີ ທີ່ຈະຮ່ວມມືດ້ານວິຊາການ ໃນໜ້າວຽກທີ່ສຳຄັນ ເຊັ່ນ: ການປ້ອງກັນພືດ, ການກັກກັນພືດ, ການຄຸ້ມຄອງປັດໄຈຂາເຂົ້າການຜະລິດ ເຊັ່ນ: ເມັດພັນພືດ, ຝຸ່ນ ແລະ ຢາປາບສັດຕູພືດ.
ເຂົ້າຮ່ວມປຶກສາຫາລືໃນກອງປະຊຸມຄັ້ງນີ້ ສຳລັບ ຄະນະວິຊາການຝ່າຍ ລາວ ນຳໂດຍທ່ານ ວິໄລສຸກ ເຄນນະວົງ, ຫົວໜ້າກົມປູກຝັງ, ກະຊວງກະສິກຳ ແລະ ປ່າໄມ້ ແຫ່ງ ສປປ ລາວ ພ້ອມຄະນະ ແລະ ຄະນະວິຊາການຝ່າຍ ໄທ ນຳໂດຍທ່ານ ສົມຊາຍ ຈັນນະຣົງກຸນ, ອະທິບໍດີກົມວິຊາການກະເສດ, ກະຊວງກະເສດ ແລະ ສາຫະກອນ ແຫ່ງ ຣາຊະອານາຈັກ ໄທ ພ້ອມຄະນະ.
ແຫຼ່ງຂ່າວ: ທ້າວ ສະຫຼອງໄຊ ລາດຊະບຸດ, ກົມປູກຝັງ, ກະຊວງກະສິກຳ ແລະ ປ່າໄມ້,
ໂທ: 021 412350, ມືຖື: 020 23043393,
email: This e-mail address is being protected from spambots. You need JavaScript enabled to view it